‘ดอลลาร์ฟิวเจอร์ส’ฮอตโตเร็ว
โบรกเกอร์ทำนายดอลลาร์ฟิวเจอร์สมีสิทธิโตเร็ว 3 เดือน ใหญ่แซงหน้าฟิวเจอร์สหุ้นรายตัว แนะเพิ่มขนาดใหญ่ขึ้น
6 มิ.ย. 2555

โบรกเกอร์ทำนายดอลลาร์ฟิวเจอร์สมีสิทธิโตเร็ว 3 เดือน ใหญ่แซงหน้าฟิวเจอร์สหุ้นรายตัว แนะเพิ่มขนาดใหญ่ขึ้น
วันที่ 5 มิ.ย.ที่ผ่านมา ตลาดอนุพันธ์ (ประเทศไทย) หรือ TFEX เปิดให้ซื้อขายสัญญาซื้อขายล่วงหน้าอ้างอิงค่าเงินเหรียญสหรัฐ (ดอลลาร์ฟิวเจอร์ส) เป็นวันแรก ปรากฏว่ามีการซื้อขายทั้งหมด 3,429 สัญญา
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย เปิดเผยว่า ดอลลาร์ฟิวเจอร์สจะได้รับความสนใจจากนักลงทุนสูงมาก เนื่องจากอัตราแลกเปลี่ยนมีความผันผวนตามความเสี่ยงระดับโลกที่เพิ่มขึ้น และเชื่อว่าภายในระยะเวลา 3 เดือน จำนวนสัญญาซื้อขายเฉลี่ยน่าจะสูงกว่าสัญญาซื้อขายล่วงหน้าอ้างอิงหุ้นรายตัวได้แน่นอน 
อย่างไรก็ตาม ขนาดสัญญา 1,000 เหรียญสหรัฐต่อสัญญานั้นถือว่าน้อยมาก เหมาะสมกับผู้ลงทุนรายบุคคล อยากเสนอให้ทาง TFEX พิจารณาเพิ่มขนาดของสัญญาเหมือนโกลด์ฟิวเจอร์ส เช่นเพิ่มขนาด 1 ล้านบาท รวมถึงอ้างอิงสกุลเงินอื่น เช่น ค่าเงินยูโร เป็นต้น 
นพ.กฤชรัตน์ หิรัณยศิริ ประธานกรรมการกลุ่มบริษัท เอ็มทีเอส โกลด์ แม่ทองสุก กล่าวเสริมว่า ดอลลาร์ฟิวเจอร์สจะได้รับความสนใจจากนักลงทุน เพราะเป็นสินค้าที่มีความเกี่ยวเนื่องกับราคาทองคำ หากมีการซื้อขายทองคำทุก 100 กิโลกรัม จะมีการซื้อขายค่าเงินสัดส่วน 5.5 ล้านเหรียญสหรัฐ ดังนั้นเชื่อว่าผู้ที่ลงทุนในทองคำจะมีการลงทุนในดอลลาร์ฟิวเจอร์สควบคู่ไปด้วย เพื่อให้ได้กำไรจากการลงทุนในทองคำเต็มเม็ดเต็มหน่วย 
เมื่อวันศุกร์ที่ 1 มิ.ย.ที่ผ่านมา ราคาทองคำเพิ่มขึ้น 65 เหรียญสหรัฐต่อออนซ์ ซึ่งราคาทองคำในประเทศควรเพิ่มขึ้น 930 บาท แต่กลับเพิ่มขึ้นเพียง 700 บาท เพราะเงินบาทแข็งค่า 0.25 บาท 
“ในช่วงราคาทองขาขึ้นและเงินบาทแข็งค่า แนะนำให้นักลงทุนซื้อล่วงหน้าในโกลด์ฟิวเจอร์สและให้เปิดสถานะขายล่วงหน้าในดอลลาร์ฟิวเจอร์ส” นพ.กฤชรัตน์ กล่าว 
สำหรับเอ็มทีเอสจะสามารถให้บริการสินค้าอนุพันธ์ได้ทุกชนิดในวันที่ 18 มิ.ย.นี้ หลังจากนั้นจะเสนอตัวขอเป็นผู้ดูแลสภาพคล่อง (มาร์เก็ตเมกเกอร์) ในดอลลาร์ฟิวเจอร์ส แต่เห็นว่าธนาคารแห่งประเทศไทยกำหนดให้มาร์เก็ตเมกเกอร์ที่ไม่ใช่สถาบันการเงินซื้อขายได้ไม่เกิน 5,000 สัญญา เท่ากับผู้ลงทุนรายบุคคลนับว่าต่ำเกินไป ควรจะอยู่ที่ 5 หมื่น1 แสนสัญญา หรือเท่ากับสถาบันการเงิน 2.5 สัญญา 
นางเกศรา มัญชุศรี กรรมการผู้จัดการ TFEX กล่าวว่า การซื้อขายดอลลาร์ล่วงหน้าวันแรก ถือว่ามีมูลค่าการซื้อขายที่ดีเนื่องจากค่าเงินเหรียญสหรัฐมีการเคลื่อนไหวจากเศรษฐกิจยุโรปมีปัญหา และขณะนี้มีมาร์เก็ตเมกเกอร์เพียง 1 ราย คือ ธนาคารกรุงไทย (KTB)